En ung mand i arresten i Aalborg blev udsat for en behandling, som krænker Den Europæiske Menneskerettighedskonvention. Det har Københavns Byret slået fast i en dom onsdag om den unge mand, der til sidst begik selvmord i arresten. Den 21-årige mand var fastspændt i alt for lang tid. Det var så groft, at han blev udsat for nedværdigende og umenneskelig behandling. Tragedien fandt sted i foråret 2012. Senere besluttede faren at stævne Kriminalforsorgen, og i retten har han været repræsenteret af advokat Claus Bonnez. I to omgange blev den unge mand spændt fast. Først i tre en halv time. Derefter forsøgte han at skære sig i halsen med en hjemmelavet kniv. Reaktionen blev en ny fastspænding. Denne gang stod den på i 15 timer og 51 minutter. Personalet noterede blandt andet, at den 21-årige råbte "højlydt klagende". Senere blev bælte og remme løsnet, og han blev ført tilbage til en almindelig celle om aftenen 30. marts. Næste morgen blev han fundet død. I Københavns Byret mener alle tre dommere onsdag, at fangen blev udsat for en nedværdigende behandling. Faren påstod også, at Kriminalforsorgen havde berøvet den unge mand retten til livet. Dette ville kun en enkelt af de tre dommere anerkende - og denne dommer stemte for en godtgørelse på 100.000 kroner. I videoen over artiklen kan du se TV2/Nords indslag fra den 24. juni.

Referat:
En ung mands selvmord i arresten i Aalborg førte til en retssag, som i dag blev afgjort i Københavns Byret.